Twee swanger vroue sterf in ongelukArgieffoto: memyselfaneye (Pixabay) Twee swanger ma’s is Woensdagmiddag dood in ŉ ongeluk op die N14 naby Beyers Naude-afrit in Gauteng. “Een van Netcare 911 se ambulanse het omstreeks 14:50 op die N14 gery toe hulle op die ongeluk afgekom het wat kort tevore plaasgevind het,” het Chris Botha, woordvoerder van Netcare 911, gesê. “Volgens berigte van die toneel het die twee swanger vroue van die kliniek teruggekeer toe ŉ motor hulle op die N14 getref het.” Paramedici en brandbestryders van Krugersdorp het na die twee vroue gehaas, wat ongeveer 50 meter ver deur die lug geslinger is voordat hulle op die middelmannetjie geland het. “Hulle is ongelukkig albei met die impak van die ongeluk oorlede,” het Botha bygevoeg. Die motor wat hulle getref het, het ongeveer 100 meter verder tot stilstand gekom. Die toestand van die bestuurder is nie bekend nie. “Die polisie stel verder ondersoek in.”